b'\n_START_ARTICLE_\nRobert Daniel Carmichael\n_START_SECTION_\n\xc5\xbdivljenje in delo\n_START_PARAGRAPH_\nCarmichael velja za enega vodilnih ameri\xc5\xa1kih matematikov svojega \xc4\x8dasa. Diplomiral je na Kolid\xc5\xbeu Lineville leta 1898. Na Univerzi Princeton je leta 1911 doktoriral pod mentorstvom Birkhoffa z dizertacijo Linearne diferen\xc4\x8dne ena\xc4\x8dbe in njihove analiti\xc4\x8dne re\xc5\xa1itve (Linear Difference Equations and their Analytic Solutions). Njegova dizertacija velja za prvi pomembnej\xc5\xa1i ameri\xc5\xa1ki prispevek k teoriji diferencialnih ena\xc4\x8db. Med letoma 1911 in 1915 je kot docent pou\xc4\x8deval matematiko na Univerzi Indiane v Bloomingtonu, nato pa med letoma 1915 in 1947 na Univerzi Illinoisa (Urbana - Champaign). Carmiachael je najbolj znan po svojih delih iz teorije \xc5\xa1tevil in raziskovanju zna\xc4\x8dilnosti pra\xc5\xa1tevil, \xc5\xa1e posebej Carmichaelovih \xc5\xa1tevil, podmno\xc5\xbeice Fermatovih psevdopra\xc5\xa1tevil, \xc5\xa1tevil, za katera velja Fermatov mali izrek, in niso pra\xc5\xa1tevila, domnevi o Eulerjevi funkciji \xcf\x86, izreku o Fibonaccijevih \xc5\xa1tevilih in Carmichaelovi funkciji. Leta 1910 je na\xc5\xa1el prvo in najmanj\xc5\xa1e Carmichaelovo \xc5\xa1tevilo, 561. Ve\xc4\x8d kot 50 let kasneje so dokazali, da obstaja neskon\xc4\x8dno mnogo tak\xc5\xa1nih \xc5\xa1tevil._NEWLINE_Carmichael je vejetno prvi opisal Steinerjev sistem S(5,8,24), strukturo, ki jo velikokrat pripisujejo Ernstu Wittu._NEWLINE_Na Univerzi Indiane se je ukvarjal s posebno teorijo relativnosti._NEWLINE_V letu 1914 je napisal monografsko delo Teorija \xc5\xa1tevil (The Theory of Numbers) in leta 1915 delo s podro\xc4\x8dja teorije diofantskih ena\xc4\x8db Diofantska analiza (Diophantine Analysis).'